અમદાવાદ: મ્યુનિ. કોર્પોરેશનના નવા વાડજ વોર્ડમાં સમાવેશ પામેલા નિર્ણયનગર વિસ્તારમાં છેલ્લા કેટલાક દિવસથી પાણીનો પોકાર ઊઠયો છે. ગૃહિણીઓ પાણીની તંગીથી રોજબરોજનાં કામોમાં મુશ્કેલીઓ અનુભવે છે. તેમ છતાં સત્તાવાળાઓ ગંભીર બન્યા નથી. નિર્ણયનગર વિસ્તારના સેકટર ૧થી ૧૦ના રહેવાસીઓ વોર્ડ સીમાંકનનો ભારે કડવો અનુભવ વેઠી રહ્યા છે. અગાઉ આ વિસ્તારનો નવા પશ્ચિમ ઝોનના ચાંદલોડિયા વોર્ડમાં સમાવેશ કરાયો છે, પરંતુ કોર્પોરેશનની સામાન્ય ચૂંટણી અગાઉ જે પ્રકારે આડેધડ રીતે જે તે વોર્ડનું સીમાંકન થયું તેને પગલે આ સમગ્ર વિસ્તારને હવે નવા વાડજ વોર્ડમાં ભેળવી દેવાયો છે.